Chi ajcxy je cruudz Jesús cɨꞌm yajquejcycabɨɨy.
Mɨɨd nɨcx ajcxy ma je it xɨɨjɨty oꞌcpɨ cohuajc,
hebreoꞌamy xɨɨjɨty Gólgota.
Jɨm ajcxy yajcruudzpejty quipxyɨ mɨɨd jametz jäy,
tüg anajtyꞌamy,
jadüg aꞌoyꞌamy etz Jesús cujcꞌamy.
Chi Pilato aneꞌmy huen cɨjxjay ayuc ma je cruudz,
e jaduꞌn je ayuc ajcxy jay:
“Jesús,
Nazaret jäy,
je judíojäy ajcxy yrey.”
May ajcxy ooy je judíojäy capxy je ayuc huɨdibɨ anajty cɨjxjay ma je cruudz.
Com je it ma anajty ajcxy Jesús tɨ yajcruudzpejtcɨxy mɨhuingon anajty Jerusalén.
Hueꞌ anajty yjayɨty:
hebreoꞌamy,
latinꞌamy etz griegoꞌamy.
Chi je teedy mɨjtungmɨɨdpɨ ajcxy nɨmay je Pilato:
―Caꞌ ixyipy jaduꞌn tɨ mjay:
“Judíojäy yrey”.
Hueꞌ ixyipy tɨ mjay:
“Yɨꞌ jaduꞌn naydijɨp ɨɨch judíojäy xyreyꞌajtpɨch.”
Chi Pilato yꞌadzooy:
―Yɨ tɨɨbɨ njaayɨch,
tɨ ɨɨch yɨꞌ njaay,
caꞌ nyajtɨgadzaꞌñɨch.
Co soldados ajcxy yajcruudzpejttay je Jesús,
huinꞌit jeꞌ yhuit ajcxy huijtzɨꞌcɨ.
Chi ajcxy je huit yajhuäcxy mɨdaaxpɨcy.
Chi soldados ajcxy cɨjptüg cɨɨchypɨjcy.
Yɨꞌ yjocxhuit jaduꞌn nej anajty ytügjɨjpxuyɨ̈yɨty.
Chi ajcxy ñayñɨmayɨ ac jëyɨ soldadtɨjc:
―Caꞌ huaad ajt nꞌagɨɨdzɨɨyɨm jada jocxhuit.
Tzoc ajt suerte nꞌocꞌijxɨm,
jɨgɨx ajt nnejhuɨɨyɨm pɨn anajty suerteꞌajtɨp.
E jaduꞌn ajcxy cuyduñ nej anajty ycojaayɨty ma Dios ñecy,
ma Cristo jaduꞌn ymɨnañ:
“Yajhuäcx ajcxy ɨɨch nhuit,
e ma ɨɨch njocxnïjen jɨm ajcxy suerte ijxy.”
Jeꞌ jeꞌ huɨdibɨ soldadtɨjc ajcxy ycuyduun.
Jɨm ma Jesús ycruudzmɨjc,
jɨm anajty ajcxy ytɨnäy:
Jesús ytaj,
je ytaj chɨꞌ,
je María (Cleofas ytöxyɨjc),
etz María Magdalena.
Co Jesús ijxpaty ytaj etz je ydiscípulo huɨdibɨ́ anajty ooy nïgɨ tzocy ma ytaj ymɨjc,
chi nɨmay ytaj:
―Nan,
ɨɨch nmɨgüg huɨdibɨ tɨnaayb ma miich mmɨjc,
yɨꞌ xycuendꞌadɨp jaduꞌn nej jɨhuɨ̈y miich yɨꞌ xytajꞌadyii.
Chi Jesús nɨmay jeꞌ ydiscípulo:
―Ɨɨch ndaj miich mgüendꞌadɨpy,
jaduꞌn nej ixyipy mgɨꞌmdajꞌadyii.
Jaduꞌn nej xɨɨ tiempo jac nɨcxnɨ Jesús ytaj tzɨnaydacpɨcy ma jada discípulo ytɨjc.
Co jaduꞌn ytundaayɨ yjajtaayɨ,
chi Jesús nejhuɨɨy co tɨ anajty tügꞌócɨy ytundäyii yjajtäyii jaduꞌn nej Dios tzocy.
Huinꞌit jaduꞌn ymɨnañ:
―Tɨdzɨ́ɨyɨnɨbɨch.
Co jaduꞌn ymɨnañ,
jeꞌ anajty ycuydundaayb nej anajty ycojayɨty ma Dios ñecy mɨɨd yɨꞌ ycɨxpɨ.
Jɨm anajty tüg piꞌc uugɨꞌñ ymɨɨd anajty vinoxunnɨɨ.
Chi ajcxy jeꞌ yajxoogy tüg esponja (jaduꞌn yɨꞌ nej poꞌt) mɨɨd vinoxunnɨɨ,
e chi yajjɨjpꞌeedzɨɨy tüg paxyjɨjp,
jeꞌ mɨɨd yajjädy je vinoxunnɨɨ ma Jesús yꞌahuac.
Co jadaꞌ Jesús coꞌuucnajxy je vinoxunnɨɨ,
huinꞌit jaduꞌn ymɨnañ:
―Tɨ tügꞌócɨy nguydundäyɨch.
Chi ñaaxꞌijxy,
e chi yꞌoꞌcnɨ.
Com jabom anajty je pascua mɨjxɨɨ (amayxɨɨ ooy),
e nañ sábado xɨɨ anajty.
Paady copɨcy anajty co ajcxy yajmɨnájcɨpy ajcxy je jäy ninïcx je tɨɨbɨ anajty yajcruudzpejtcɨxy.
Mɨɨd jeꞌ ycɨxpɨ je judíojäy ajcxy ñɨcxy ma Pilato pɨjctzoy mayꞌajt co huen aneꞌmy yɨ soldados ajcxy,
co huen nɨcxy yajtɨjy je jäy ytecy ajcxy huɨdibɨ tɨ yajcruudzpety.
E chi ajcxy je soldados yjaꞌty ma je it ma ajcxy yajcruudzpejty Jesús.
E je metzpɨ jäy ajcxy ytecy tɨjɨ huɨdibɨ ajcxy yajcruudzpejt túꞌcɨy mɨɨd Jesús.
Co je soldados ajcxy ymɨjhuägy ma Jesús,
huinꞌit ajcxy ijxy co tɨ anajty yꞌoꞌcnɨ,
paady caꞌ ajcxy tɨjɨ ytecy.
Chi tüg soldado cumy Jesús ma ycaachyjɨjp mɨɨd quipy jɨjpxuꞌñybɨ.
E huinꞌit tɨm mɨcꞌamy nɨꞌpy etz nɨɨ ypɨdzɨmy.
Tüg jäy jɨm anajty ixy nej ytunɨ yjajtɨ,
e nañ yejc tɨyꞌajt.
E jeꞌ ytɨyꞌajt janch jeꞌ,
e jeꞌ nejhuɨɨyb co yjanchɨty.
Mɨɨd je tɨyꞌajt ycɨxpɨ jëbɨ miich ajcxy nañ jaduꞌn mmɨbɨjctähuɨp.
Paady jeꞌ jaduꞌn ytunɨ yjajtɨ,
co jaduꞌn anajty yajcuydunaꞌñ jaduꞌn nej yjaybetyɨty ma Dios ñecy,
co jaduꞌn ymɨnañ:
“Caꞌ huaad ni tüg ypajc yajtɨjy.”
E jadügꞌit anajty ycojaayɨty ma Dios ñecy,
ma jaduꞌn ymɨnañ:
“Yꞌixɨpy ajcxy je jäy huɨdibɨ ajcxy ycuum.”